gentaiscool/nusaparagraph_topic huggingface dataset:
Sing tak mangkeli seko dodolan neng internet kui pas ngadepi komplen seko pembeli. Nompo komplen seko pembeli utowo calon pembli kui ora iso dihandari yen awak dhewe dadi bakul, bakul opo wae. Nanging nompo komplen neng internet kui rasane ora penak banget. Soale awak dhewe ora iso ketemu langsung karo wonge. Yen awak dhewe mung omong-omongan liwat pesan teks kui, mbuh awak dhewe utowo wong sing komplen kui iso salah paham. Ditambah meneh yen wonge kui nesu-nesu, terus awak dhewe digawe mangkel karo dheweke. Awak dhewe arep balik nesoni kui uga dadi ora lego. Awak dhewe dadi ngeroso serba salah.

Topic: business
Moco kui iso nambah wawasan pengetahuan. Wong sing ora kerep moco kui kurang peka karo lingkungane. Makin akeh woconane wong, wong kui makin iso ngerti utowo paham karo kahanan sing ono neng sekitare. Moco kui sebetule kebutuhan. Nangin ben ora keroso abot moco kui kudu dadi hobi. Dadi kanggo ngelatih ben terbiasa moco, wong kudu moco sing woconan sing menurut dee menarik. Komik kui iso dadi pilihan sing ngewiwiti numbuhke minat moco, opo meneh wonge kui seneng buku sing ono ilustrasi visiuale. Seko kui, iso ngelebar meneh neng bidang-bidang sing diperluke, koyo wawasan babagan sosial-politik lan literasi finansial. Seko kebiasan moco kui, wong iso munggahke tingkat kemakmurane.

Topic: leisures
Krupuk Ramba sing teko kulit sapi warnai putih mangkak terus rasane gurihe pol ambek nag dipangan iku kriuk-kriiuk gurih enake pol. Opomaneh nag dipangan karo petis, tambah mantep. Mangkane aku seneng karo krupuk iku soale rasane enak terus regane yo morah. Masio arang sing dodol tapi nag aku dolan nang kediri mesti aku jaluk krupuk iku terus tak entekno dewe. Masio aku di sugoni cemilan liyane koyok mlenjo ambek liyan-liyane aku ora kepencot, opo maneh ambek mlenjo masio bentukane macem-macem aku ora seneng blas, soale rasane pahit. Terus nag aku mangan mlenjo kadang wetengku loro ambek paite ora ilang-ilang, tapi kok yo ono yo sing ngoloah mlenjo padahal rasane pahite ora ukur. mosok diombeni -bolak-balik ora gelem ilang.

Topic: food & beverages
Cara njaga protokol omah ibadah iki uga dilakoni ning gereja. Akeh gereja sing padha kuatir lan langsung nggawe rancangan tindak lanjut kanggo tetep njaga keamanan lan karesikan. Cara-carane yaiku ngeresiki gereja saben dina, utamane sak durung karo sak uwise ibadah, nganggo piranti reresik sing ana desinfektan. Kaping pindho, ngeresiki bagian altar lan ngewenehi tandha kanggo ngatur jarak jemaat. Kaping telu, kanggo jemaat sing isih ning gereja, saka gereja nyediakake masker lan uga hand sanitizer kanggo njaga kestrerilane para jemaat. Kaping papat, ngurangi kegiatan pertemuan sing ana ning gereja kaya misa utawa ibadah lan khotbah lan dialihake marang ibadah online lan terbatas.

Topic: religion
Burger Island iku salah siji game time management tentang restoran cepat saji sing menu utamane iku burger. Nek dolen iki, butuh kecepatan, ketelitian, ambek ketepatan teko awak dewe. Awak dewe iku kudu nyiapno panganan ambek ngelayani dalam waktu bersamaan dalam waktu singkat. Sak durunge mulai misi, awakmu butuh latihan disik. Carane iku mulai teko masak daging burger e. Delok sisan iku jenis burger opo sing dipesen. Bedo burger bedo daging. Mbari masak daging, terus susun topping sing sesuai ambek jenis burger sing dipesen. Urutan topping e kudu urut sisan, gak oleh keliru blas. Pisan e salah, mbalik maneh teko awal. 

Topic: technology
Aku iku dodolan pulsa nang kelasku. Dan arek-arek iku wes langganan tuku pulsa nang aku. Awale sih lancar-lancar ae, bahkan wes balik modal sisan. Cuma, onok siji kejadian ndek ndi pendapatanku iku defisit. Pas tak gatekno catetan keuanganku, dadakno sek akeh banget arek-arek sing ngutang pulsa nang aku. Yo nek koyok ngene, aku gak bakal isok kulakan saldo pulsa maneh. Akhire mulai dino iki, aku nagihi utang pulsane konco koncoku. Onok sing langsung bayar, onok sing kakean alesan. Sing kakean alesan iku langsung tak ancem gak oleh tuku pulsa nang aku maneh. Otomatis mereka podo keweden, soale mereka gak bakal isok tuku pulsa dengan rego murah maneh. Mergo iku, akhire mereka janji bakal nempoi utange sesok.

Topic: business
Rasa stres sing dialami ambek menungso iku dadi hal sing wajar nek wong iku lagi ngalami tekanan. Tapi, stres iku isok dadi sesuatu sing berbahaya nek kedaden dalam waktu sing suwe. Nek wes ngono, uwong iku bakal ngalami berbagai masalah kesehatan sing isok nganggu aktivitas sak dinoane. Dan nek wes ngono, stres iku maleh nimbulno perasaan gak nyaman gawe awak dewe. Iki carane gawe ngatasi perasaan gak nyaman mergo stres. Siji, akehno ibadah nang Allah SWT utowo Tuhan mu masing-masing. Loro, jogo kesehatan dengan olahraga sing rajin. Telu, ngelakoni hobi sing sesuai ambek minat dan bakat. Papat, mikirno hal-hal sing nyenengno nang urip. Terakhir, mbicarakno perasaan ambek keluhan sing dialami nang uwong sing mbok percoyo.

Topic: slice of life
Leon duweni penyakit maag. Penyakit iki nyebabake weteng lara sing bisa nganti mlungker-mlungker. Ombenan sing bisa nyebabake maag kumat yaiku ombenan sing kecut banget kayata jus pelem, jus stroberi, es jeruk. Leon saben dinane bisa ngombe apa wae sing penting legi utawa kecut. Senajan bisa nyebabake lara weteng, tapi Leon wis kadung seneng banget karo ombenan kecut kaya es jeruk. Saben mari mangan ning warung, Leon mesthi pesen es jeruk. Ombenan kecut kanggo Leon bisa langung ngilangake rasa ngelak. Nganti dheweke diilingke ro dhokter amarga yen wis parah banget bisa bahaya. Nanging Leon panggah wae saben dina ngombe ombenan kecut karo dedunga supaya maage ora kumat. Senajan maage kumat, Leon kari nguntal obat lan langsung lanjut ngombe kecut maneh ombenan senengane dheweke. 

Topic: food & beverages
Aku kui wonge malas gerak. Yen dikon olahraga kui, aku gampang ngeroso kesel. Mergo, aku ngerti olahraga kui penting kanggo kesehatanku. Aku gawe porsi olahragaku dhewe. Sing kesiji kui, aku mlayu sak ora-orane seminggu peng 3. Pisan mlayu ora usah adoh-adoh, paling sekitar 1 km. Yen misale ora ono kegiatan sing abot lan lagi selo, tak usaheke kui iso mlayu tekan 5 km. Sing keloro, aku olahraga sing nganggo bobot awak ben dino. Biasane tak lakoke pas isuk, naning sak jane ora tak wetesi wektune kui. Sing penting, dino kui aku wis gerak. Gerakan sing tak lakoke kui 10 push up, 10 sit up, 10 squat, lan 30 detik plank. Pengulanange lan wektu iso tak tambahi pas lagi ono semangat sing luwih.

Topic: sports
Ngenalake kewan-kewan nang bocah cilik kuwi salah sawijine nganggo cara wisata dan liburan sing ninggalake kesan sing apik. Salah sawijine ya  ngunjungi Sea World. Ora mung kanggo cah enom lan wong tuwane, Sea World, Ancol iki bisa dadi panggonan sing paling diiling karo bocah-bocah nalika wis gedhe amarga Sea World iki bisa ngajari bocah piye carane njaga laut lan kewan ning jero laut. Sea World iki uga dadi panggon sing nyenengake kanggo sinau lan bisa interaksi langsung karo satwa-satwa banyu sing ning kono. Apa maneh yen bocah-bocah kuwi didampingi karo wong tuwa, guru, lan pemandu sing bisa njelasake kepiye perane satwa kanggo kelangsungan uripe jagad bumi iki.

Topic: leisures
Jodipan yaiku kelurahan sing nag daerah Blimbing, Kota Malang, Jawa Timur. Kampung iki dicet ambek pirang-pirang warna sing seje-seje. Anger siji omah ambek omah liyane cet'e bedo. Dadi nag diwasi maleh ketok apik soale warnai macem-macem. Nag tengae kanpung iki yo ono sing jenenge jembatan koco, dowone siktar 100 meter'an. Jembatan iki dimodel koyok jembatan sing ono nag eropa dadi ketok apik. Opo maneh nag nang tengahe jembatane tambah iso delok miline banyu kali sing bantere pol ambek jerune kaline sing garai wedi dewe soale jembatane teko koco bening. Nag dolan mrono tikete yo murah sekitar 5 ewuan. Terus buka'e iku teko jam 7 esok sampek jam 5 sore. 

Topic: leisures
Alat musik neng sanggarku kui akeh sing wis rusak. Sanggar tari kui sanggar tari Aceh. Alat musik sing awak dhewe enggo kui jenenge rapai. Insturmen sing ditabuh sing bentuke koyo rebane nanging luwih kandel lan krincinge mung siji. Pas aku awal-awal dadi pengurus, ono rapai anyar sing teko. Totale ono 16 rapai sing anyar kui. Kui pas taun 2016. Neng taun 2022, rapai neng sanggarku dadi akeh sing rusak. Mergone, selama pandemi ora ono sing ngopeni alat musik kui. Ditambah, sekre sing dienggo nyimpen kui keno rayap. Kahanan sekre kui dadi makin lembab marake swara rapaine kui dadi ngebas. Rapaine uga akeh sing ilang seko taun 2016 kui, saiki mung sisa 12.

Topic: culture & heritage
Sing jenenge nandur tanduran iku ancene nyenengno, tapi ora kabeh nandur tanduran iku podo carane, contohne nandur jagung ambek nandur bolet. Masio podo-podo nandure, tapi carane iku maeng bedone pol. Nag nandur jagung iku carane isine jagung iku maeng kudu gareng, maring ngunu dikombanyu terus dientas. Terus nag wes dientas engko lagek ditutupi plastek itowo kaeng sing sekirane iso digawe buntel isine maeng sampek terik. Engko nag wes tukul lagek ditandur nang lemah. nah sak durunge nandur nang lemah, lemahe iku maeng kudu di caju disek ben iso dilebokno isine jagunge maeng. Mari ngunu nag wes mlebu cajonan maeng lagek ditutupi gawe awu ben gampang oleh terike.

Topic: slice of life
Yen duwe bahan panganan laut, koyo cumi lan urang, nanging bingung arep digawe masakan opo, mending paganan laut kui dienggo campuran sego goreng. Bahane gampang. Sak liyone panganan laut sing wis disebut mau, awak dhewe butuh sego, bakso iwak, lan endog. Kanggo bumbune, awak dhewe butuh bawang putih, brambang, saos tiram, kecap asin, minyak iwak, uyah, lan penyedap. Sing pertama, cepake protein sing disebut mau. Urang, cumi, bakso, diketok-ketok sesuai karo selera. Banjur gonso rajangan bawang lan brambang neng wajan sing panas. Yen wis harum, pecahke endog lan digawe orak-orik. Banjur leboke protein sing wis diketok mau, masak tekan mateng. Yen wis matang lebok segone. Tambahke bumbu sing wis disebutke mau. Aduk tekan roto.

Topic: food & beverages
Kembang kuwi pancen ora ngasilake buah, nanging kembang iki sak mestine uga diopeni kanthi bener amarga kabeh kewan kaya tawon, kupu, lan uga sak panunggale ya butuh sari saka kembang kuwi. Kembang ya apik yen disawang, sing penting cara ngopenine bener. Kadang ana wong sing ora bisa ngopeni kembang amarga kurang banyu, kakean banyu, kakean pupuk, utawa kurang sumunar srengenge. Yen ora pas, berarti ilmu sing ana ya kurang kanggo ngopeni kembang. Amarga kuwi, awak dhewe ora sukur nandur. Kudu ana ilmu sing disinaoni ben kembang kuwi ora mati lan ora ilang wangine amarga kembang kuwi apik kanggo hiasan ning omah. 

Topic: slice of life
Tahun 2017, aku lan sanggarku nyelanggarake makrab neng Pantai Sepanjang. Pantai kui panggone ono neng Kabutan Gunung Kidul, Daerah Istimewa Yogyakarta. Aku pas kui dadi panitia pelaksanane. Pas hari keberangkata, poro peserta numpak truk seko kampus tekan pantai kui. Wektu tempuh perjalanane sekitar 2 jam. Tekon kono, poro peserta noto-noto barange lan istirahat. Bar mangan wengi, awak dhewe gawe acara semacam pentas seni tekan jam 11.00. Banjur poro peserta dikon turu. Isuke, awak dhewe ono senam bersama neng pantai. Bar kui awak dewe dolan dolananan tradisional bareng. Kesel dolan, awak dhewe adus lan sarapan. Jam sepuluh liwat telung puluh menit, awak dhewe bali neng kampus numpak trek koyo wingi.

Topic: leisures
Saiki wis ono kompor listrik, alternatif sing luwih ramah lingkungan seko kompor gas biasa. Beralih seko kompor gas neng kompor listrik kui iso dadi salah siji usaha kanggo ngurangi pemanasan global. Sak liyone kui, ono manfaat liyo nalika awak dhewe nganggo kompor listrik. Panas sing dihasilke seko kompor ramah lingkungan kui luwih roto. Panas sing roto kui penting neng proses masak. Makin roto panase panganan sing dimasak bakal luwih roto matange. Kui iso ngurangi kemungkinan ono salah siji sisi panganan sing gosong senadyan sisi liyane durung mateng. Kaluwihan liyane kui kompor listrik gampang diresiki. Permukaan kompor kui roto dadi pas diresiki kompore ora kudu dibongkar.

Topic: food & beverages
Ngomongke kutra kang istimewa, pesthine kabeh kelingan Yogyakarta. Kutha endah kang nyimpen sakehe potensi saka adhat budhayane, ngalame, uga panganane. Salah siji panganan kang dipesthekake dadi oleh-oleh yaiku bakpia. Bakpia yaiku panganan kaya roti kang isine kacang ijo.panganan iki wis dadi oleh-oleh wajib kang kudu digawa bali saka Jogja. Yen ndisek, Bakpia Pathok kang dadi idamane para turis, saiki wis werna-werna merk tur jinis sing dadi idhaman e para turis. Saiki ana bakpia kukus, ana bakpia isi kekinian, ana uga bakpia kang wujude roti kaya brownis. Saking akehe werna bakpia, pesthine kabeh bakal kalap amarga akeh tur beda kabeh. Mula bakpia sing asli iku bakpia biasa sing isine kacang ijo. Kamangka kui, yen ning Jogja aja lali tuku bakpia otentik sing isi kacang ijo.

Topic: culture & heritage
Kimchi menika olahan sayur ingkang difermentasi. Daharan saking Korea menika gadhah kathah jenisipun. Meh sedaya jinising sayur saged diolah dados kimchi. Jinising kimchi ingkang paling umum menika kimchi sawi kaliyan kimchi lobak. Kimchi gadhah werni ingkang abang mbranang amargi dicampur kaliyan sambel tradisional Korea ingkang asmanipun gochujang. Kados daharan fermentasi sanesipun, kimchi kraos kecut. Kombinasi raos pedes saking gochujang kaliyan kecut amargi proses fermentasi dipunremeni sanget dening tiyang Korea kangge side dish alias lawuh pendamping rikala dahar. Caranipun damel kimchi ingkang gampil inggih punika kanthi nyampuraken sayuran kaliyan gochujang terus disimpen wonten wadhah ketutup salami pinten-pinten dinten dugi aromanipun dados owah.

Topic: food & beverages
Salah siji acara sing umum dilakoni ambek umat muslim nang Indonesia iku jenenge tahlilan. Tahlilan nang Indonesia iki acara selametan gawe memperingati wong sing wes mati. Biasane tahlilan iki dilakoni pas dino pertama kematian sampe dino kepitu, terus dilanjut pas dino ke-40, dino ke-100, tahun pertama, tahun kedua, tahun ketiga, sampe seteruse. Onok sisan sing ngadakno tahlinan pas dino ke-1000. Tahlilan iki diadakno nang omahe wong sing mati mau. Biasane tahlinan iki meliputi teko sambutan lurah, lanjut ambek sholawatan, yasinan, terus penutup. Marine ngono pemilik omah bakal bagi-bagi berkatan gawe kabeh tamu. Berkatan iku mau biasane isine sego kotakan komplit.

Topic: religion
Salah siji faktor kenapa atlet Tiongkok sering menangke pertandingan yaiku amarga latian wiwit cilik sing keras uga disiplin. Wong tuwa sing ning Tiongkok iki ngerti banget anake arep dadi apa. Yen wong tuwane atlet, anake uga diarahke dadi atlet. Sing paling kethok sak liyane Wushu yaiku bulu tangkis. Atlet-atlet iki uga dididik mentale lan diarahke ning skeolah atlet. Taun 2020 kuwi wis kesebar salah siji metode latihan atlet kaya latihan fisik wiwit bocah isih umur 4 taun. Kamangka, ana sing ngomong yen rahasia sing paling peteng saka atlet iki yaiku masalah eksploitasi anak lan wong tuwa sing ora kompromi marang kebebasan anak.

Topic: sports
La La Land kui film favoritku. Aku nonton film kui wis peng loro. Saking senenge, aku ugo wis moco naskah filme tekan peng 3. Film kui disutradai karo Damien Chazelle. Film iki nyeritake kisah cinta Mia sing kepengen dadi artis lan musisi jazz, Sebastian, sing kepengen duwe klub jazz dhewe. Ora mung ngomong soal tresno-tresnoan, film iki crito wong sing kerja keras kanggo ngewujudke impiane. Podo koyo judule, La La Land, iki kisah 2 wong sing berusaha keras neng Las Vegas. Las Vegas kui dadi kota pusat hiburan neng Amerika Serikat. Selain seko ceritane, lagu-lagu sing enggo neng kene uga apik. Lagune kui digawe karo Justin Hurwitz, komposer sing wis kerja sama karo Chazelle ning film Whipsplash.

Topic: leisures
Indonesia gadhah maneka warni daharan. Wonten ingkang tradisional, wonten ugi ingkang warisan bangsa Landa. Salah satunggaling daharan warisan Landa inggih punika makaroni schotel. Makaroni menika salah sawijining jenis pasta ingkang kadamel saking gandum. Daharan ingkang aslinipun saking Italia menika gadhah tekstur ingkang lembut menawi didahar. Werninipun makaroni schotel inggih menika jene semu soklat menawi mateng amargi keju ingkang wonten inggillipun sami mateng kaliyan makaroni datheng andhapipun. Makaroni schotel saged dikukus utawi dipanggang. Teksturipun ingkang lembut cocok kangge balita ingkang betah MPASI. Kangge nambah gizinipun makaroni schotel, sampeyan saged nyaosi daging wonten lebetipun adonan makaroni saderengipun dipanggang utawi dikukus. Makaroni schotel ugi saged ditambah saos sambel kaliyan saos tomat supados raosipun langkung eca.

Topic: food & beverages
Wiwit ana ing bangku sekolah SD, nulis wis dadi kesenenganku. Senajan kanggo pirang-pirang wong nulis iku dadi babagan kang nyebahi, nanging kanggo aku nulis iku salah sijine cara kanggo bisa nublekna apa wae sing ana ing utek. Nulis bisa dadi babagan kang nyenengke yen kowe bisa ngerti cara supaya nulis ora dadi kegiyatan sing njelehi. Kaping pisan, kudu dibiyasakake nulis jujur apa wae sing dirasakke saben dina. Bisa ditulis ana ing HP, utawa buku cilik. Kaping pindho, ora perlu wedi ana sing nyalahke amarga nulis iku ora ana sing bener lan salah. Kabeh tulisan iku miturut apa sing dirasakke karo panyerate. Wasana, njaluk kanca cedhak kanggo ndelok tulisanmu apa wis dadi tulisan kang enak diwaca apa durung lan bisa dadi bahan sinau utawa evaluasi.

Topic: leisures
Mbarine kecelakaan, tangane Lita iku putung dan kudu dioperasi. Bodoh e, de’e iku lali gak ngurus BPJS e, dadi de’e gak isok nganggo iku dan kudu nganggo duit e dewe. Berhubung kondisi finansial wong tuwone iku lagi gak stabil, akhire Lita mek isok ngandelno tabungane tok. Tapi pas dihitung, tabungan iku mau durung cukup gawe nutupi kabeh biaya perawatan tangane sampe engkok waras. Akhire de’e mutusno gawe ngedol sembarang kalir barang sing nilaine lumayan, salah sijine iku kamera DSLR. Awale de’e rodok gak ikhlas gawe ngedol kamera sing wes dinggo terus terusan karo de’e, tapi de’e sadar nek kesehatane iku luwe penting. Dadi Lita tetep mutusno gawe ngedol kamera DSLR e.

Topic: technology
Es krim dadi salah siji panganan sing tak senengi. Rasa es krim sing macem-macem kaya soklat, vanilla, stroberi, lan liyan-liyane dadi salah siji alesanku seneng panganan sing digawe saka susu iki. Ana rasa anyar sing pirang-pirang wulan kepungkur tak coba ana ing salah siji warung es krim, yaiku rasa mint choco. Es krim rasa mint choco iki yaiku campuran saka rasa soklat lan rasa godhong mint. Rasa awal pas dipangan rada pahit ana ing ilat lan ana sithik rasa isis kaya yen aku sikat untu. Nanging saya suwi saya enak apa maneh yen ora seneng rasa es krim sing legi. Es krim rasa choco mint uga duwe warna sing apik lan nyegerne mripat yaiku warna biru enom lan ana campuran soklat.

Topic: food & beverages
Preian dadi dina sing paling dienteni karo kabeh wong. Apa maneh nalika preian suwi kayata prei riyaya. Kabeh kaluwarga bakal kumpul dadi siji lan bisa nindakake akeh babagan. Ora kudu lunga adoh utawa ngentekna dhuwit sing akeh kanggo bisa preian karo kaluwarga lan sanak sadulur. Ing omah wae wis bisa nggawe kegiatan sing seru banget. Misale masak bareng, ndelok film bareng, lan sing paling anyar bisa gawe lomba bareng. Ora perlu kuwatir kanggo ngetokna dhuwit akeh amarga kegiatan sederhana wae nalika dilakoni karo wong sak kaluwarga wis bisa seru. Ayo wiwit golek kegiatan sing sederhana nanging seru kanggo kumpul karo kaluwarga.

Topic: leisures
Jahe sak liyane iso digawe wedang sing nyegerno yo iso nyehatno.   jarene dinas kesehatan Yogyakarta nag situse, Wedang jahe iku manfaate gedeh koyok ngurangi radang sendi, loro polahe menstruasi, geger loro ambek sak piturute. Mangkane wong biyen akeh sing sehat-sehat polahe akeh sing seneng gawe wedang jahe, terus panganane yo ora neko-neko koyok saiki. Seje karo saiki wedang jahe barang yo wes dicampur ambek sing aneh-aneh ben rasane tambah enak padahal iku sing garai kasiate jahe medun ora manjur maneh. Terus wedang jange sing akeh campurane nginike sing paling aku ora seneng. Soale rasane jahene akeh sing ilang wes ora asli maneh.

Topic: food & beverages
Neng mata pelajaran geografi neng SMP biyen, aku lan murid-murid liyane tau entuk tugas gawe kliping babagan omah adat neng Indonesia. Nanging, aku ora ngerti-ngerti banget perkoro omah adat kui. Aku disik lahir neng Lampung nanging durung tau delok omah adate. Aku disik tau tinggal neng Jawa Barat uga ora ngerti omah adate. Malah, koyo pas kui aku wis ono neng Yogyakarta, aku ora tau delok langsung omah adate koyo piye. Dadine aku mung iso delok-delok liwat internet. Mergo informasi-informasi seko Internet kui ono sing ora iso dipercoyo. Aku golek informasi perkoro kui seakeh mungkin, yen informasi sing tak woco pertama kui muncul neng laman liyane, tak anggep kui informasi sing valid. Wis suwe golek kui, akhire tak putuske gawe kliping omah adat Lampung, yaiku nuwo sesat.

Topic: culture & heritage
Timbangan kui penting banget dienggo pas masak, utamane pas masak kue. Amargo masak kue kui kudu sesuai banget karo resep supoyo asile maksimal. Timbangan kui akeh jenise, ono timbangan sing nganggu pemberat manual, timbangan biasa, lan timbangan digital. Menurutku, tembangan sing paling cocok digunake nggo masakan omahan kui timbangan digital. Keluwihan timbangan  digital kui sing pertama ukurane cilik. Timbangane kui gampang disimpen lan ora magan panggon sing gede. Keloro, hasil seko timbangan sing dihasilke karo jenis sing digital kui luwih akurat. Timbangan digital nganggo teknologi lan sensor paling canggih dadi hasil timbangan bahan-bahan masakan iso luwih sesuai. Senadyan regone larang, nanging seimbang karo manfaate sing akeh.

Topic: food & beverages
Kabeh wong sing seneng olahraga nag delok pertandingan olahraga mesti senenge megilan soale ancene deke iku ngerti olahragae. Tapi koncoku iku ora pinter bal-balan tapi nag delok bal-balan bocahe senenge pol. Jarene bocahe masio aku ora iso maen apik tapi aku iso delok carane maen sing bakal iso tak pelajario ambek tak praktekno. Yo iku poaling salah sijine alasan lapooh angger ono lomba utowo pertandingan olahraga mboh iku antar negoro, antar klup sing ono nag negoro iku mesti rame. Terus yo iso dadekno tukar pengalaman barang ambek wong sing delok dadi yo iso ae dadekno oleh konco nayar yo iso dadekno oleh mungso anyar polahe jagone kalah.

Topic: sports
Panganan cepat saji iku pancen enak, praktis, lan murah. Nanging risikone gede gawe kesehatan. Opo maneh dipangan sering-sering. Ing restoran-restoran cepat saji iki uga ana ombenan soda, kopi, lan es krim sing duwe kandungan gula ing ndhuwur wates normal. Jaman saiki akeh penyakit, salah siji faktore ya amarga akeh glukosa lan lemak sing ora diatur. Nanging wong padha ora sadar lan ora njaga kesehatane dhewe tur lali olahraga. Kanggo kuwi, awak dhewe kudu nggawe wates normal kanggo njaga kesehatan. Salah sawijine ngurangi panganan cepat saji kaya pizza, burger, lan sak liyan-liyane. Uga kudu ngurangi ombenan legi kaya es krim, soda, lan kopi sing bisa marai diabetes. 

Topic: food & beverages
Hoka-Hoka Bento utowo sing kerep wong-wong singkat dadi HokBen kui rumah makan cepat saji a la panganan Jepang. HokBen hampir mesthi ono neng kabeh kota-kota gedhe neng Indonesia. Seko terakhir aku neng rumah makan cepat saji Jepang kui arep ora ono sing berubah, kecuali carane mesen. Saiki mesen Hoka-Hoka Bento modele kudu ngelayani dhewe-dhewe. Pas pertama teko neng tokone, awak dhewe jupuk nampan disik. Nampan iki fungsine kanggo gowo panganan sing wis dipesen. Mengko ono pegawe sing bantu nawari milih menu dadi ora usah bingung tetep bakal ono sing ngewangi. Pegawe kui mau uga sing nyelehke panganan sing dipesan ning nampane sing digowo. Nek wes rampung mesen, langsung bayar neng kasir.

Topic: food & beverages
Kangge sampeyan ingkang mboten remen manis, Oseng Mercon Bu Narti saged dados salah satunggaling daharan ingkang kedah dipuncobi nalika plesir dhateng Jogja. Oseng Mercon Bu Narti sampun sadeyan oseng mercon wiwiting warsa 1998 lan dados pelopor daharan pedes wonten Jogja. Pramila, warung lesehan wonten margi KHA. Dahlan menika kalebet warung ingkang legendaris. Sanesipun sadeyan oseng mercon ingkang dipundamel saking daging lembu, Oseng Mercon Bu Narti ugi nyade olahan ayam,bebek, lele, kalih jeroan. Mbok bilih ajeng dahar wonten Oseng Mercon Bu Narti, sampeyan kedah dugi sakderengipun bikak sakwetawis jam 5 amargi bakal kathah tiyang ingkang ajeng antri kangge ngraosaken sedhepipun Oseng Mercon Bu Narti.

Topic: food & beverages
Kota Tua iku salah siji panggon wisata sing onok wes suwe dan terkenal banget nang Jakarta. Akehe museum sing onok nang kono dadi kekhasan teko Kota Tua iku. Sayange, nek arep lungo numpak montor dewe iku rodo angel soale jarang onok panggon parkir nang kono. Solusine yaiku numpak KRL. Pertama siapno disik kartu e-money sing digawe bayar numpak KRL engkok. Paling gampang berangkate teko stasiun Manggarai. Nek wes mari nge-tap kartu dan melbu nang stasiun, golekono KRL sing jalur Bogor line. Nek keretone wes teko, cepet-cepet melbu soale keretone cepet banget dalane. Mbari ngono engkok awakmu mudun nang pemberhentian terakhir yaiku nang stasiun Jakarta Kota. Terus mlaku sekitar 450 meter, wes deh nyampe nang Kota Tua.

Topic: leisures
Pembangkit listrik tenogo angin kui dadi salah siji sumber energi sing ramah lingkungan. Bentuk pembangkit listrik kui koyo kipas utowo kitiran dolanan sing awak dhewe tau delok pas cilik. Bagian-bagian pembangkit listrik tenogo angin kui, siji, ono bagian kipase. Kipas kui biasane ono telung bilah lan bentuke melengkung. Bentuke sing melengkung kui ben luwih gampang mubenge pas keno angin. Keloro, kui ono bagian omah mesine. Omah mesin kui isine ono generator sing gawe tenogo kinetik dadi listrik. Sing ketelu, ono bagian tiange. Makin duwur tiange kui, makin gedhe energi utowo listrik sing iso dihasilke. Bagian sing kepapat kui ono alat sing iso ngukur kecepatan angin sing jenenge anemometer.

Topic: technology
Mesin cuci iku wes dadi alat rumah tangga sing wajib diduweni karo ibu rumah tangga. Fungsi mesin cuci iku gawe nyuci klambi dalam jumlah akeh. Mesin cuci iki onok rong jenis, sing otomatis karo manual. Fungsine tetep podo, tapi tetep onok perbedaane. Siji, mesin cuci otomatis iku nduwe siji tabung, tapi nek mesin cuci manual iku nduwe rong tabung. Loro, biasane regane mesin cuci otomatis iku luwe larang timbang mesin cuci manual. Terakhir, mesin cuci otomatis iku luwe efisien ambek hemat panggon timbang mesin cuci manual. Loro-lorone nduwe kelebihan karo kekurangane masing-masing, tapi mesin cuci yo tetep mesin cuci sing fungsine gawe ngumbah klambi.

Topic: technology
Kula gadhah kanca saking Ambon. Asmanipun Maria. Piyambakipun asring crita bab daharan keremenanipun wonten kampung. Asmanipun daharan menika Papeda. Maria crita menawi papeda menika daharan khas Indonesia timur kalebet Ambon. Papeda awujud kados lem ingkang werninipun putih lan lengket. Lumrahipun, papeda didahar sareng ikan kuah kuning. Papeda menika asring dados daharan pokok wonten mriku sebab wit sagu kangge damel papeda gampil dipunpanggihi. Caranipun dahar papeda kalebet unik. Teksturipun ingkang lengket lan lunyu dadosaken papeda boten saged dipundhut kangge sendok. Tiyang Ambon ngangge pring ingkang bentukipun kados sumpit kangge nggulung papeda. Papeda kraos eca menawi didahar wanci sonten nalika tesih anget

Topic: food & beverages
Game sing dadi favoritku saiki yoiku game sing jenise strategi koyok model Empire Earth ngunuku. Soale nang game iki sing maekno iku ora mok angger maen tok, tapi kudu duwe strategi ben iso menang ngelaawan mungsoi. Nah nag game iku maeng sak liyane iso mileh panggonan sing bakal dadi omah utowo markas yo iso njajah wilayahe wong liyo utowo musohe sing isek durung gede. Dadi nag game iku sing maen iku iso dadi koyok wong sing paling kuoso, yo iso dadi wong sing paling ketindes soale prajurite iku durung apik. Terus iso munggahno level barang nag wes nyukupi duwite. Pokoke game iki jareku apike megilan soale iso sinau strategi kanggo ngadepi urip barang.

Topic: technology
Onok salah siji alat elektronik sing lagi usum ndek kalangan arek-arek enom, yaiku wireless charger. Alat iki fungsine isok gawe ngecas hp tanpa nyambung nang kabel. Dadi ditemplekno ngono ae, engkok hpne isok kecas. Wireless charger iki dianggap aman soale isok terhindar teko korsleting listrik. Tapi mbasio ngono, akeh banget efek buruk sing dimarakno alat iki. Siji, kinerja baterai sing tambah abot. Nek wes ngono, resiko baterai bocor iku luwe gede. Loro, gak seefektif nek ngisi nganggo kabel. Mergo dayane cilik, marakno ngecas nganggo wireless charger iki luwe suwe. Telu, marakno baterai hp luwe cepet entek. Papat, marakno hp cepet panas. Nek hp sering panas terus dijarno ae, isok marakno komponen hp liyane melu rusak sisan.

Topic: technology
Nag olahraga mesti kabeh uwong ngongkon persiapan masio iku ora nemen periapane soale olahraga sing dilakoni mok sepele. Nah anjuran periapan iku kanggo gadepi nag ono perkoro sing bakal kedaden tapi awak dewek iku ora ngerti kapan iku bakal metu. Contone nag bulu tangkis iku moro-moro kesosop, terus nag bal-balan iku moro-moro tubrukan sampek ora iso tangi, terus nag mlayu iku kebreset sampek sikile aboh polahe kaget. Nah kabeh iku maeng ancene kudu ono persiapan ben pas iku maeng kedaden awake ora kaget utowo jumbul. Dadi anjuran sing dikongonkon persiapan nag ate ngelokni olahraga yo kudu dilakoni. Soale anjuran iku biasane teko wong sing wes tau ngadepi perkoro iku.

Topic: sports
Nag biasane akeh dolan nang daerah utowo kota endi ngunu mesti goleh sing jenenge oleh-oleh khas daerah kunu. Lah sing jenenge oleh-oleh khas daerah kunu yaiki panganan utowo jajan sing didadekno koyok model cinderamata sing iso nandakno wilayah iku mboh iku teko rasane, bentuke, utowo warnai. Lah perkoro iku asli gawean teko daerah kono utowo ora iku wes ora karuan ceritane soale kadang kabeh oleh-oleh khas yo ono sing digawe teko wong liya sing netep utowo manggon nang daerah kono, mari ngunu di modifikasi saitik soale bahan-bahane sing ora kabeh enggon duwe. Akhire oleh-oleh khas iku duwe ciri-ciri khas sing bedo-bedo soale nyocokno bahan sing ono nag daerah kono.

Topic: culture & heritage
Kabeh kamera iku didukung ambek baterai gawe dayane ben isok dinggo. Nek kamera DSRL, berhubung iku salah siji jenis kamera digital, engkok bateraine isok dicas. Cara ngecas sing paling aman iku nyoplok kamera terus dicas nang port kamerane dewe. Carane iku coplok disik baterai ne nek wes onok peringatan nang layar kamerane. Terus pasang ndek port kamera sing wes sak paket karo kamerane. Mbari ngono pasang salah siji sisi kabel nang port iku, baru cupno kabel nang stop kontak. Nek isok, ngecas baterai kamera iku ojok ngenteni sampe ndek ngisor 20 persen. Terus nek gelem awet, ojok ngecas terlalu suwe pisan. Pokok nek ketok lampu port e wes nyala ijo, langsung cabut.

Topic: technology
Neng sanggarku, tarian kui ono tingakatane. Awak dhewe ora diolehke nari suatu tarian sak durunge wis iso nguasai tingkat tarian sing luwih rendah. Neng sanggarku, ono telung tarian sing iso diajarke kanggo wong sing lanang. Tarian sing dimaksud mau yaiku likok pulo, rapai geleng, lan saman. Tingkatan sing paling rendah kui tari likok pula. Tarian iki sederhana lan ora ono variasine. Neng Aceh, iki tarian sing kerep dipentaske karo cah cilik. Bar kui, awak dhewe lagi iso mlebu tari rapai geleng. Tarian iki kudu duwe bekel stamina lan fokus sing luwih tinggi. Soal, tarian kui ora mung nari nanging uga gerak bareng nabuh alat musik sing jenenge rapai. Yen wis iso kui, awak dhewe lagi iso tari saman sing paling butuhke kelenturan lan stamina sin luwih okeh.

Topic: culture & heritage
Bocah sing ana ning Indonesia Timur kuwi mesti duwe potensi fisik sing gedhe amarga keadaan alam sing ndukung kanggo nduwe awak lan postur sing cocok dadi atlet. Akeh atlet bal-balan, futsal, lan maraton sing dihasilake saka Indonesia Timur. Nanging pemerintah isih kurang nggatekake potensi atlet sing ana ning Indonesia Timur kaya penyediaan fasilitas latian uga anggaran pelatih, padahal Indonesia Timur kuwi gudhange calon atlet ning Indonesia sing bisa majokake jeneng Indonesia ning manca negara. Kamangka, ayo para pemerhati olahraga rame-rame nggawe petisi kanggo ndandani fasilitas olahraga ning Indonesia Timur ben atlet-atlen enom jenenge tambah gedhe ning Indonesia utawa ning manca negara. 

Topic: sports
Ben awak dewe nang Restoran utowo Kafé sing sepi, tapi panganane enak dan sembarangane apik, awak dewe pasti nggumun dewe. Kok isok yo, panggon iki sepi banget padahal seapik iki. Nek wes ngono, awak dewe pasti gatel pengen ngekeki eroh uwong-uwong nek onok panggon apik dan kudu dikunjungi. Onok beberapa cara sing isok mbok lakoni gawe ngepromosino hidden gems iku. Pertama, posting nang kabeh media sosial sing mbok duweni. Mulai teko Instagram, Twitter, Tiktok, sampe Facebook, pokok posting kabeh. Mbari ngono, kek i ulasan sing apik nang Google Review nang Restoran utowo Kafé iku cek alon-alon isok munggah dan dadi rekomendasi teko Google ben uwong nggoleki. Cara-cara iku mau sing paling gampang dan efektif.

Topic: leisures
Warehouse iku sistem pergudangan sing biasane digawe perusahaan gawe nyimpen ambek nyediakno barang. Bedo karo Gudang biasa, Warehouse iku sistem sing ngekeki informasi tentang ketersediaan utowo stok barang iku, sampe status pengiriman barang. Nek nang perusahaan, Warehouse iku nduwe Gudang khusus gawe nyimpen barange. Tapi jaman saiki, Warehouse iku ngalami pergeseran makna. Tambah akehe permintaan pembelian teko luar negeri, mulai akeh uwong sing buka jasa Warehouse gawe ngeringano biaya pajak teko bea cukai. Warehouse iku mau fungsine mek dadi panggon pengiriman barang sing engkok bakal didistribusikno nang pemilik barang iku. Dadi pada akhire Warehouse iku isok dalam wujud omah biasa, gak perlu atek nyediakno Gudang nek misal barange iku gak sing akeh nemen.

Topic: business
Oleh-oleh khas daerah yaiku panganan utowo jajanan sing ancene digawe utowo sing biasane dipangan nang daerah iku. Lah oleh-oleh khas daerah iku biasane rupane yo koyok jajanan sing ancene dipangan nang daerah kono ambek sing biasane sing diweh-wehno nang uwong-uwong pas ono dayo. Tapi biasane oleh-oleh khas daerah iku onone yo nang daerah iku tok. Soale daerah liyane durung karoan iso gawe, masio nag iso gawe durung karoan iso nyaingi rasane ambek bentuk terus warnai durung karoan iso podo. Mangkane sing jenenge oleh-oleh khas yaiku panganan sing ancene khas nang daerah iku maeng. Mangkane daerah liyane durung karoan ono ambek podo.

Topic: culture & heritage
Bapak kulo duwe cita-cita kepengen tinggal neng deso. Alhamdulillah, taun 2005, tabungan bapakku wis cukup kanggo tuku omah lan lemah sing bakal dienggo usaha. Omahe sing dituku kui ono neng daerah Kunak, Bogor, Jawa Barat. Omah kui ora gede mung 2 kamar turu. Nanging neng jejer omah kui digawe kandang sapi. Rencanane bapak arep usah ternak sapi kanggo dijupuk susune. Kiro-kiro kandang sapi kui isu amot 6 tekan 8 ekor sapi. Kunak kui daerah gunung. Yen neng Yogyakarta kui mirip koyo Kulon Progo. Neng kono omah ora rapet koyo neng perkotaan. Omah liyo sing cerak omahku iso diitung nganggo driji.

Topic: leisures
Robot kui pancen iso gawe gawean menungso kui luwih gampang lan enteng. Nanging, robot kui ora kudu digawe kanggo ngeringanke gawean menungso neng berbagai bidang. Robot sing ora perlu digawe kui robot militer sing iso dienggo perang. Pancen, perang kui, ora iso dihindari mangan korban jiwa. Yen robot kui genteni menungso neng medan perang kui awak dhewe iso ngurangi wong sing mati neng peperangan. Nanging, tetep wae robot kanggo perang kui ora butuh. Kui rada ora masalah yen robot kui ngelawan robot sing liyane. Yen robot ngelawan menungso kui dadi ora etis. Negoro sing sugih sing iso gawe robot kui bakal diuntunge neng kabeh peperangan. Iki gawe perang sing wis ora adil makin ora adil.

Topic: technology
Pas wingi aku delok balapan montor aku sing disiarno nang TV, aku moro-moro mangkel ambek gara-gara pemain sing tak senenge delosor. Mari ngunu wes ora ono sing seru maneh soale ora ono sing salip-salipan ambek ora ono sing banter-banteran. Terus sing ono iku mok baris tok. Nah iku sing garai aku wes aras-arasen delok maneh, tapi nag sing wong tak senenge iku metu, biasane mesti ngewei atraksi utowo pertunjukan sing apike megilan koyok contone nyalip, terus ngebob, terus mepet terus lawane, ambek liyane. Nah sing koyok nginike ora kabeh pembalap iku gelem soale ancene resikone iku nyowo sing dadi totoane. Mangkane pembalap saiki ora sepiro wani.

Topic: sports
Pingin ngajari arek cilik sing angel mangan iwak laut utowo seafood? Coba dimasak goreng tepung. Urang isok dadi pilihan soale rasane sing bakal disenengi ambek arek cilik. Bahan bahane yo gampang, mek butuh urang, tepung serbaguna, banyu, ambek minyak gawe nggoreng. Pertama, kupas disik urang sampe resik dan sisa mek daginge tok. Mbari ngono gawe adonan basah dan adonan kering teko tepung serbaguna. Adonan keringe cukup nggawe tepung serbaguna iku ae tanpa dicampur opo-opo. Cara gawe adonan basahe yaiku tepung serbaguna dikeki banyu, terus diudek sampe kentel. Saiki jupuk urang sing wes dikupas. Mbari ngono dibaluri nganggo adonan kering, terus celupno nang adonan basah, dan balik dibaluri nganggo adonan kering maneh. Ulangi sampe kabeh urang wes kebalur tepung. Terus urang iku digoreng sampe kecoklatan. Urang goreng tepung siap disajekno.

Topic: food & beverages
Aku iku seneng banget ambek panganan sing jenenge mie. Mboh iku mie instan utowo mie sing buru ae diolah dan langsung dimasak, pokoke aku seneng banget sembarang kalir jenis mie. Mulai teko mie kuning, bihun, kwetiauw, pasta, ramen, udon, dan liyan liyane, aku sueneng kabeh. Hampir sak minggu pisan aku pasti mangan mie. Nek ditakoni opo’o aku seneng mie, aku dewe yo bingung rek. Aku seneng ae ambek sensasi rasa mie iku dewe. Opo maneh nek mie ne dowo-dowo terus gampang disruput koyok wong-wong nek mukbang, wah kenikmatane bertambah-tambah wes. Mbasio talah jarene kalorine duwur, tapi aku sek tetep seneng, asal mangane gak berlebihan ngono ae.

Topic: food & beverages
Rasa panik kuwi mesti ana yen wong kesasar, apa maneh ning alas utawa ning gunung amarga menungsa sing ana ning kono mung setitik. Banjur rasa panik iki tambah gedhe yen pikirane awak dhewe negatif kaya ana  kewan liar lan buas, cuaca sing ekstrem, lan uga barang sing gaib. Wong sing duwe kekhawatiran iki biyasane gampang panik lan marai kondisi awak lan mental ora stabil, apa maneh kanggo wong sing durung biasa munggah gunung dewean. Kamangka, wong sing durung tau munggah gunung, luwih becik nggolek kanca sing wis pengalaman lan uga ngerti ilmune ben ora gampang bingung lan marai bahaya marang awak. 

Topic: slice of life
Para peminat tanduran nduweni mitos yaiku tanduran kuwi bisa tuwuh kanthi apik yen dijak ngomong lan uga diwenehi tuturan sing positif kaya ngongkon dekne thukul kanthi apik utawa yen tanduran kuwi lara, kudu disiram lan diomongi cepet waras ben apik maneh tuwuhe. Nanging kabeh iki durung terbukti ilmiah bisa ngasilake kesimpulan sing cocok amarga dasar kebutuhane tanduran kuwi ya suminare srengenge lan uga zat kimia saka tanah lan uga banyu. Tembung kang apik kuwi mung sugesti menungsa ben bisa tetep ngopeni tandurane kanthi niat lan apik. Kamangka, sajane ora ana gunane ngomong karo tanduran kajaba kepengen ngilangi stres lan rasa ora percaya diri. 

Topic: slice of life
Saiki sopo seh sing gak seneng terang bulan? Aku yo gak kalah seneng ambek cita rasa legi campur legit e terang bulan. Cuma aku gak seneng karo terang bulan sing topping e berlebihan sampe luber-luber ngono. Ndelok e ae wes gak kolu mangan, ndaniyo mangan langsung. Wes kebayang yaopo eneg e rasane. Terus dasarane terang bulan iku kalori ambek kandungan gulone wes duwur, sek ditambah topping sing berlebihan, opo gak tambah marai diabetes nek dikonsumsi terus-terusan? Mangan sembarang iku sing secukupe ae rek, gak perlu berlebihan. Sing onok malah mubazir kabeh. Dadi wes gak usah kakean polah atek pesen terang bulang topping berlebih, sing biasa biasa ae luweh nikmat.

Topic: food & beverages
Karesikane hotel lan penginepan pas wayah preinan kuwi kudu digatekake. Tingkatan karesikan iki bisa dadi dalah siji faktor kualitas ning hotel utawa penginepan kuwi. Mulai saka banyu, piranti, kasur, bantal lan sekabehane uga jedhing. Ora mung tanggung jawabe petugas utawa wong kang duwe hotel lan penginepan. Nanging uga tamu sing teka. Tamu-tamu kuwi kudu ngerti unggah-ungguh ben ora nyebabake panggonan dadi rusuh. Kamangka kuwi, mulai saiki ayo dadi tamu sing pangerten kanggo tetep njaga karesikane panggon umum lan mbantu hotel lan penginepan mundhakake kualitase. Yen ana saran utawa komplain, aja lali disampekake marang resepsionis kanggo cara sing apik lan sopan. Yen ora, nulis ning kolom komentar ning internet. 

Topic: leisures
Daharan saking Korea sakmenika sampun gampil dipunpanggihi wonten Indonesia. Kathah lare enem ingkang remen dahar daharan saking Korea amargi kepengaruh tetingalan drama Korea ingkang asring maringi prisa adegan dahar. Malahan wonten daharan utawi unjukan ingkang dados tren amargi drama. Tuladhanipun permen Dalgona ingkang dados populer amargi drama Squid Game. Kathah ingkang kepengen mundhut permen menika supaya saged ngraosaken dahar daharan kados wonten drama Korea. Padahal, Indonesia ugi gadhah permen kados menika, inggih punika gulali. Sakmenika bakul gulali sampun langka dipunpanggihi amargi peminatipun pernen menika ugi sampun langka. Kita namung saged manggihaken bakul gulali wonten acara-acara khusus, kados peken dalu utawi acara tanggap warsa kutha.

Topic: food & beverages
Akhir-akhir iki, rasane aku sering pegel karepe dewe padahal aku gak lagi lapo-lapo. Terus aku curhat kan nang koncoku, aku iki opo’o. Wedine ae aku moro kenek lara opo ngono kan. Koncoku langsung ngomong yo mergo aku gak lapo-lapo iku marakno aku pegel kabeh. Aku dikon gawe nyoba rutin jogging ben dino. Jare gak usah adoh-adoh, mek muteri area RT ae pisan, terus uwes. Iku disik dirutini, jare engkok bakal kroso efeke. Akhire tak coba. Pertama sih kroso banget awakku malah njarem. Tapi koncoku terus mekso gawe jogging terus. Suwe-suwe aku ngeroso nek awakmu kroso luwe enteng dan akhire aku malah tak rutini gawe jogging ben dino. Dan gak mek area RT tok, aku sampe keliling area perumahanku sisan.

Topic: sports
Pas aku kelas 6 SD, aku wis diajari karo simbahku bayar zakat fitrah. Isuk-isuk aku dijak karo simbah neng pasar kanggo tuku beras. Sak ben wong kui kudu zakat beras 2,5 Kg. Pas kui neng omah ono 8 wong. Eyangku dadi numbaske 20 Kg beres kanggo dienggo sak omah. Beras 20 Kg kui abot banget dadi aku ora ngewangi simbah gowo karung kui. Aku mung ngewangi bukae lawang mobil, ben simbah luwih gampang delehe. Seko pasar, awak dhewe langsung menyang masjid ketemu karo panita zakat fitrah. Aku lagi ngerti yen meh ngewehi berase kui kudu ono akad utowo perjanjiane. Dadi pas kui, simabku salaman karo panitiane, ngomong yen beras iki seko sopo-sopo wae. Bar dianggep sah, lagi berase kui ditompo karo panitiane.

Topic: religion
Ulan wingi pas aku muleh aku petok koncoku sing dadi guru agama nag salah sijine sekolah nang kota santri nag jawa timur. Bocahe ngomong nag kabeh agomo iku duwe  upacara keagaaman nek nang islma yaiku dino jum'at sing diarani jum'atan. Upacara iki biasanae rutin gelaksnakno karo wong islam nang endi-endi enggon nag kabeh negoro pas dino jumatan. Upacara iki wajib kanggo wong muslim lanang sak liyane wong muslim lanang ora kudu teko utowo melok jumatan maeng solae ancene anjurane iku wajibe iku ancen kanggo wong lanang tok. Mangkane nag pas dino jumat utowo jumatan akeh masjid sing ora ono wong wedok'e soale wong wedok ora wajib utowo ora kudu melok jumatan.

Topic: religion
Alat musik tradisonal yaiku alat tabuhan utowo sing iso hasilno suara sing wes dikembangno utowo berkembang kat jaman leluhur utowo nenek moyang nang daerah utowo suku iku maeng. Lah alat iku maeng biasane bedo-bedo angger daerah nang endonesia iki. Soale alat musik iku maeng di gawe polahe ancene gecocokno ambek karaktere wong sing nang daerah kono. Mangkane nang indonesia sing duwe pirang-pirang adat, suku, ambek budaya yo mesti duwe pirang-pirang alat musik tradisional sing akehe megilan soale nang negoro awak dewek iki duwe pirang-pirang suku sing ora iso diitung jumlae. Masio ngunu saiki pemerintah mulai ngupayakno yo opo carane alat tradisional maeng isek tetep ono.

Topic: culture & heritage
Saben menungsa mesti gadhah daharan ingkang diremeni. Boten kejawi Pak Joko Widodo. Senadyan piyambakipun presiden, daharan ingkang diremeni boten neko-neko. Pak Jokowi remen dahar soto ayam, oseng kates, kaliyan jangan bening. Daharan sanesipun ingkang diremeni presiden nomer pitu wonten Indonesia menika lento, tempe bacem, orek tempe.  Bab unjukan, piyambakipun remen ngunjuk jamu kaliyan jus buah. Jus buahipun dipungantos terus supados boten bosen. Nyamikan keremenanipun Pak Jokowi inggih punika bakwan jagung, jagung rebus, kaliyan tela goreng. Menawi saweg wonten Solo, salah satunggaling daharan langganaipun Pak Jokowi inggih menika Ayam Goreng Mbah Karto. Wonten mriku, menu ingkang dipesen lumrahipun ayam goreng kagem sambel blondho.

Topic: food & beverages
Mbentuk dhasaring bebuden marang bocah prelu waktu sing ora sedhela. Akeh cara, akeh tuladha, lan akeh kegiatan kanggo nglatih bebudhene bocah. Nanging, nggolek cara sing asik lan senenge bocah iku sing sisah. Nah, iki ana salah sijining cara yaitu mawi ngajak nembangake tembang dhaerah. Tembang dhaerah iku nduweni akeh piwulang kang bisa dituladhani dening bocak. Tembang dhaerah sing gampang diapalake uga gampang dipahami amerga ngenggo basane dhewe isa luwih gampang mbentuk dhasaring bebuden bocah. Nadane tembah dhaerah uga nada sing gampang diapalake lan ora angel kanggo ditembangake. Kamangka kuwi, ayo kabeh padha nglakoni lan mirengke tembang dhaerah dening bocah-bocah ing dhaerahe dhewe-dhewe!!

Topic: culture & heritage
Jalur komunikasi menungso kui ono loro. Awak dhewe iso berinteraksi kanggo coro lisan lan tulisan. Kabeh duwe baket dhewe-dhewe, ono sing iso ngomonge apik nanging tulisane ora runtut lan sak walikane. Kanggo wong-wong sing ora iso ngomong utowo wedi ngomong neng wong akeh, komunikasi liwat tulisan dadi coro sing paling cocok. Nanging koyo sinau moco pidato, nulis kui kudu diaasah. Ora ono wong sing ngerti-ngerti tulisane apik lang gampang dipahami karo wong-wong. Neng tengah-tengah kesibukan, kudu disempetke latian nulis. Ora kudu gawe naskah sesorah opo cerpen. Awak dhewe iso mulai nulis seko opo sing lagi dipikirke. Dadi senadyan ora iso ngomong karo wong liyo, wong kui tetep iso mengekpresike perasaane.

Topic: leisures
Tokopedia iku salah siji platform toko online sing lagi diminati akeh uwong sisan. Sopo ae isok dodolan nang Tokopedia, termasuk awak dewe kabeh. Nek awakmu kate ndirikno toko nang Tokopedia, awakmu kudu nggawe akun disik. Iki carane nggawe akun toko nang Tokopedia. Siji, buka aplikasi Tokopedia, terus petek ‘Menu utama’. Loro, petek ‘Mau mulai berbisnis? Buka Toko Gratis’. Telu, awakmu bakal diarahno nang halaman buka toko, lanjut petek ‘Buka Toko Gratis’. Papat, tulis jeneng tokomu. Pastikno jenenge wes tepak, soale jeneng toko iku mau gak bakal isok diubah. Mbari ngono isi domain toko sing fungsine gawe link tokomu nang Tokopedia. Terakhir, lebokno alamat toko sing lengkap, terus petek ‘Simpan’.

Topic: business
Anita Alvarez kuwi salah siji perenang saka Amerika sing wis langganan melu kejuaraan dunia akuatik utawa renang. Berita kelelepe Anita iki dadi gedhe pas lagi ana pertandingan ning Budapest, Hungaria. Kedadian iki ana ning tanggal 25 Juni 2022. Penyebabe dekne bisa kelem yaiku kurange ketahanan awak lan ora tinemu tanda-tanda vital sing rusak. Untunge, pelatih renang iki gelem nulungi lan ngewenehi penjelasam babagan kondisi perenang iki. Anita Alvares iki duwe kondisi fisik sing lemah lan sempet semaput pas tanding ning Barcelona. Kamangka kuwi, akeh wartawan lan para ahli sing nyimpulake yen ana tekanan mental sing marai Anita gampang grogi lan panik sak durunge lomba. 

Topic: sports
Awak dhewe ora iso nyepeleke bencana alam opo wae. Mergone, awak dhewe ora iso ngiro-ngiro bakal segede opo utowo sak piro dampak sing disebabke karo bencana alam kui. Mungkin neng panggone dhewe kui kerep keno lindu utowo banjir. Sangking kerepe, awak dhewe wis ngeroso biasa wae sak ben keno bencana kui. Nanging, awak dhewe ora entuk lengah. Awak dhewe tetep kudu wasapada. Sopo ngerti becana sing saiki luwih parah seko sing kedadean-kedadean sak durunge. Yen awak dhewe nyepeleke, awak dhewe iso celoko. Bencana sing awak dhewe anggep biasa kui iso gawe nyowo sing ono neng jerone awake dhewe kui ilang.

Topic: slice of life